เงินบาทเปิด 31.33/35 บาท
ธนาคารซีไอเอ็มบีไทย รายงาน เงินบาทเปิด 31.33/35 แนวโน้มแข็งค่าขึ้น จับตาผลประมูลพันธบัตรสเปน
16 ธ.ค. 2554

ธนาคารซีไอเอ็มบีไทย รายงาน เงินบาทเปิด 31.33/35 แนวโน้มแข็งค่าขึ้น จับตาผลประมูลพันธบัตรสเปน
นักบริหารเงินจากธนาคาร ซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.33/35 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 31.42/45 บาท/ดอลลาร์
ทิศทางค่าเงินบาทวันนี้น่าจะแกว่งอยู่ในกรอบแคบๆ โดยระหว่างวันมีโอกาสแข็งค่าขึ้นอีก เชื่อว่าน่าจะเป็นไปตามทิศทางเดียวกับสกุลเงินอื่นในภูมิภาค โดยวันนี้ตลาดติดตามผลการประมูลพันธบัตรรัฐบาลของสเปนว่าจะมีการตอบรับที่ดีหรือไม่ หลังจากที่วานนี้การประมูลพันธบัตรรัฐบาลอิตาลีผลตอบแทนออกมาในอัตราสูงสุดในรอบ 14 ปี แต่ขณะเดียวกันส่งผลให้ต้นทุนการกู้ยืมสูงขึ้นด้วย
"ล่าสุดตัวเลขการจ้างงานของอเมริกาออกมาดีขึ้น ภาคการผลิตก็ดีขึ้น ทำให้คนกล้าเข้าไปลงทุนในสินทรัพย์เสี่ยงบ้าง ส่วนยูโรก็แข็งค่าขึ้นมานิดหน่อย น่าจะเป็นปัจจัยในระยะสั้นๆ มากกว่า" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 77.83/89 เยน/ดอลลาร์ ส่วนเงินยูโรอยู่ที่ระดับ 1.3038/3042 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 31.30-31.45 บาท/ดอลลาร์